钦定古今图书集成/明伦汇编/官常典/第597卷 > 陈选
## 钦定古今图书集成/明伦汇编/官常典/第597卷 > 陈选

按《明外史》本传：“选字士贤，临海人。父员韬，宣德五年
进士，授江西新城知县，以才调繁永新。擢御史，出按
四川。黜贪奖廉，雪死囚四十馀人。番寇肆剽掠，抚之
立散。正统末，大军征邓茂七，命员韬往抚其民。民被
诬为贼者，立辨释之，得全者千馀家。都指挥蒋贵要
所部贿都督范雄，病不能治军，皆劾罢之。还，擢广东”
右参政，迁福建右布政使。广东值黄、萧养乱后，而福
建亦寇盗甫息。员、韬皆拊循备至，得士民心。选自幼
端悫寡言笑，以圣贤自期。天顺四年会试第一。成进
士。授御史，巡按江西，风纪大振，贪残吏屏斥殆尽。时
人语曰：“前有韩雍，后有陈选。”然选务持大体，监司或
以素服见，选曰：“‘悦不以道，选不愿也’。人臣觐君服，必
视其品，独杀于御史前乎？”广东寇流入赣州，奏闻，不
待报，遣兵平之。宪宗即位，兵部尚书马昂坐擅役官
军修祖墓，回奏不实。工部侍郎吴复既得请致仕，复
令所督柴夫奏留。鸿胪卿齐政当帝召儒臣于御屏
后，有所顾问，辄传呼退班，而侍班御史不举奏选俱
劾之。修撰罗伦以言事谪官，学士倪谦、钱溥以中旨
召用，亦皆抗章论列。言虽不尽行，一时惮其风采。已
而督学南畿，患士习浮夸，欲范以古礼。先颁冠、婚、祭、
射仪于学宫，令岁时肄习。选每按部至，诸生相率行
礼于前。周旋磬折，弦管豆登，洋洋翼翼，数十年未尝
有也。作《小学集注》以教诸生，欲令措之践履。常止宿
学宫，夜巡行两庑，察其诵读。由是诸生竞劝，文教大
兴。除试牍糊名之陋，曰：“己不自信，何以信于人？”莅职
三年，夏楚不用，而人畏之若神明。成化六年迁河南
副使。寻以选善教，改督学政。立教一如南畿，学者咸
庆得师。时汪直被命出巡，都御史以下皆拜谒，选独
徐入，长揖直曰：“君何官？”选曰：“提学副使。”直曰：“能大于
都御史耶？”选曰：“提学何可比都御史也？业忝，人师不
敢先自诎辱。”选词气严正，而诸生亦群集署外。直气
慑，遂好语遣之。久之，进按察使。既上，明日即决遣轻
系数百人，重囚多所平反，囹圄为空。治尚简易，独于
赃吏无所假。然受赂百金以上者，坐六七镮而止。或
问之，曰：“奸人惜财亦惜命，若尽挈所赂，以货要人，即
法挠矣。”历广东左、右布政使。岭南苦镇守中官扰民，
选严条约，革和买，减泛役。肇庆大水，具状不待报，辄
发粟赈之。二十一年诏减省贡献，而市舶中官韦眷
奏乞均徭馀户六十人添办方物。选持诏书争之。帝
命与其半。眷由是怒选。会番禺知县高瑶没眷通番
货钜万，都御史宋旻等不敢诘。选独遗檄奖之，且闻
于朝。番人马力麻私来市易，诡称苏门荅剌使臣，欲
入贡。眷利其厚贿，将许之。选发其伪，立逐之去，眷益
怒。撒马儿罕使者自甘肃贡狮子，将取道广东浮海
归，云欲往满剌加更市以进。选疏言不可许，恐遗笑
外番，轻中国。帝虽纳其言，然心御之。眷憾选甚，又知
选失帝意，诬奏选朋比贪墨诸事。诏遣刑部员外郎
李行会巡按御史徐同爱讯之。同爱畏眷，不敢异。选
有所黜，吏张褧意其怨选，引令诬证选。褧坚不从。同
爱执褧拷掠无异辞，竟坐选如眷奏。遂与瑶俱被征。
士民数万号泣遮留。使者辟除，乃得出。行至南昌病
作，行阻其医药，竟卒，年五十八。编修张元祯家居，为
选治丧，殓以疏绤。或咎其薄，元祯曰：“公平生清俭绝
俗，殓以时服，公志也。”褧闻选死，哀悼；乃上书曰：“臣闻
周公四国之谤，上疑于君；曾参三至之言，内摇其母。
岂成王不明，曾母不亲哉？口能铄金，毁足销骨也！窃
见故罪人选，夙崇正学，雅持孤忠。孑处群邪之中，独
立众憎之地。太监眷通番败露，知县瑶按法持之。选
移文奖借，以激贪懦，固贤监司事也。旻及同爱怯势
养奸，致眷横行胸臆，秽蔑清流。勘官行颐指锻炼，竟
无左证。臣本小吏，诖误触法，被选黜罢。选无他心，臣
甘没齿。”眷意臣憾选，厚赂啖臣。臣虽胥役，敢昧素志。
眷知臣不可诱，嗾行等逮臣致理。拷掠弥日。臣忍死“吁天，终无异口。行等乃依傍眷语，文致其词，必如所
云，是毁共姜为夏姬，诟伯夷为庄𫏋也。”选故刚正，不
堪屈辱，愤惫旬日，婴疾而殂。行幸其殒身，阻其医疗，
讫命之日，密走报眷。“小人佞毒，一至于此。朝廷司寇
之属，要在诘奸刑暴，亦安用此辈为也？臣摈斥罪人，
秉耒田野，百无所图，诚痛忠良御屈，而为圣明累也。”
不报。员韬父子皆持操甚洁，而员韬量能容物，选务
克己，因自号克庵。遇物亦稍峻。人谓员韬德性四时
皆备，选则得其秋焉。尝割田百四十亩赡其族人。暨
卒，族人以选子戴贫，还之，戴不可而止。弘治初，主事
林沂疏雪选冤，诏复官礼葬。正德中，追赠光禄卿，谥
忠愍。